Brandstofverligting vir petrolverbruikers kom dalkPetrolverbruikers kan in Junie ‘n daling in prys verwag. Argieffoto (Foto; andreas160578/Pixabay) Die Automobiel-Assosiasie (AA) het Vrydag gesê dat petrolverbruikers ’n daling in brandstofpryse kan verwag. Ander brandstofverbruikers sal egter na verwagting meer moet opdok wanneer die departement van minerale hulpbronne en energie die pryse vir Junie bekendmaak. Maroela Media het vroeër berig dat die petrolprys in April vanjaar die hoogste nóg in Suid-Afrika was, waarna dit in Mei weer met sowat 9 sent per liter gedaal het. “Petrol sal na verwagting in Junie 11 sent per liter goedkoper wees. Dit blyk egter dat diesel met sowat 22 sent per liter sal verhoog en paraffien met 21 sent,” sê die AA. “Die rand het gedurende Mei voortdurend teen die Amerikaanse dollar versterk, terwyl internasionale oliepryse meestal gelyk was. Data rakende ’n skerp toename in olie aan die begin van die maand word nog verwerk, wat gevolglik ’n groter impak op die prys van diesel as petrol beteken.” Volgens die AA sal dit teleurstellende nuus vir vervoermaatskappye wees wat op diesel staatmaak. “Dit sal ook nie deur burgers wat van paraffien gebruik maak, verwelkom word nie – veral diegene wat paraffien in die wintermaande vir verhitting gebruik. “Die toenemende versterking van die rand is egter goeie nuus. As dit so aanhou, sal dit die impak van stygende internasionale oliepryse versag.”